זה לא רק שזכינו, שדפקנו את האוסטרים ושהשארנו את הקפריסאית באבק. זה לא רק חדוות הניצחון. זה הניצחון של נטע ברזילי -שהיא זמרת לא שגרתית, חדשנית ומלאת הפתעות, שעלתה לשיר שיר חצוף וצוחק, ובעיקר באה להעביר מסר - והיא הצליחה לעשות את שני הדברים האלה די בקלות.
גם בראיונות לפני הזכייה וגם ברגע שבו נתנו לה את הפרס ביד, היא לא שכחה למה היא באה: לנצח, כן, אבל בעיקר להזכיר לכל אחת ואחד - שכמו שאתם, עם הכישרון שלכם, והתשוקה שלכם, והמידה שלכם והעבר והעתיד שלכם - אתם מנצחים, ולא משנה מה יגידו לכם. מה שעשרות קמפיינים מנסים לעשות כבר כמה שנים טובות, האישה הזאת עשתה בזמן המאוד קצר שאנחנו מכירים אותה.